Siden 2004 er antallet af mikrobryggerier blevet mangedoblet i Nordjylland. Det er i høj grad nordjyderne selv som sætter deres sparepenge i bryghusene.

Alene i år er der åbnet tre nye mikro-bryggerier i Nordjylland. Før 2004 var Thisted Bryghus det eneste bryggeri i landsdelen. I år er Nibe Bryghus, Løkken Bryghus og senest Bryghuset Vendia i Hjørring åbnet, så der i dag findes hele otte bryggerier i Nordjylland, og et niende er på vej i Hobro. Det er i høj grad privatpersoner, som sættes deres sparepenge i bryghusene, en af dem er Henning Wieben. Han har købt aktier for 10.000 kroner i Nibe Bryghus. - Jeg synes det er spændende, og så er det lidt også anderledes end almindelige aktier. På sigt så tror jeg det bliver en god investering, da vi jo bliver ved med at drikke øl. En undersøgelse som TV2/NORD har lavet, viser at alene i Nordjylland er der solgt bryghusaktier for 40 millioner kroner.